Bende-eenheid fynkam moordtoneel vir leidrade | Netwerk24
Deur Warda Meyer 12 November 2019 20:32
Drie mans en ’n vrou, tussen 30 en 32 jaar oud, is Dinsdagoggend douvoordag daar in Hazeldene-straat doodgeskiet.
“’n Voertuig het voor die huis stilgehou en drie mense het uitgeklim, by die huis ingestap en verskeie skote geskiet voordat hulle op vlug geslaan het,” sê brig. Novela Potelwa.
Volgens Potelwa ondersoek die polisie alle moontlikhede, insluitend dat die voorval bendeverwant kan wees.
Dit was ’n bloedbad en die polisie het die mense se hulp nodig om die skuldiges vas te trek
Abie Isaacs van die gemeenskapspolisiëringsforum van Mitchells Plain het gevra dat mense uit die gemeenskap na vore moet kom met inligting.
“Ons veroordeel die soort aanvalle. Dit was ’n bloedbad en die polisie het die mense se hulp nodig om die skuldiges vas te trek,” het Isaacs gesê.
Bonita Wood van die gemeenskapspolisiëringsforum in Westridge het gesê dat sy noue bande gehad het met Lucian Arends, een van die slagoffers, en dat sy Woensdag sou gehelp het om hom in ’n rehabilitasiesentrum vir dwelms te kry.
“Hy was ’n stout outjie, maar hy was ’n mens en het hulp gesoek. Nog net een dag en hy sou weg gewees het,” sê sy en voeg by die huis waar die moorde gepleeg is, is bekend om dwelm-bedrywighede.
Volgens inwoners was die slagoffers glo lede van die Hard Livings- (HLs) bende wat betrokke is in ’n bakleiery met die 28’ss.
“Niemand weet presies waaroor die bakleiery gaan nie, maar gewoonlik is dit oor turf,” het een inwoner gesê.
Mense met inligting word versoek om die bende-eenheid by 0800 664 264 te bel.
Meer oor: Mitchells Plain | Bendegeweld | Bende-Eenheid
2 vermeende rowers gewond ná sakeroof in Kaapstad
Golden Arrow-bus met petrolbom bestook